Otok (Splitsko-dalmatinska županija)

Otok je općina Republike Hrvatske u Splitsko-dalmatinskoj županiji. Povijesno i zemljopisno nalazi se u središtu starohrvatske županije Cetine ili mlađe Cetinske krajine između zapadnih padina planine Kamešnice i srednjeg toka rijeke Cetine. Sjedište Općine je u istoimenom mjestu Otoku, koji se prvi put spominje 1341. godine pod imenom "Otok na Cetini".

Općinska naselja 
U sastavu općine je 6 naselja (stanje 2006), to su: Gala, Korita, Otok, Ovrlje, Ruda i Udovičić.

Zemljopisni položaj
S područjem grada Trilja Općina na jugoistoku graniči rijekama Cetinom i Rudom, Petrovim kukama (510 m), Kurlanima, Škripušom (1004 m) i Ravnom glavom (1094 m). Hrbtom Kamešnice do Glavaša (1308 m) prati hrvatsku državnu granicu s Republikom Bosnom i Hercegovinom. Na sjeveru i zapadu lukom oko Gljevačkog polja, povijesnom trasom Han - Bili Brig i rijekama Cetinom i Kosincem graniči s područjem grada Sinja s kojim dijeli i srednji tok rijeke Cetine.

Općina se sastoji od šest naselja smještenih u geografskoj zadanosti reljefa Cetinske krajine: Gala, Otok i Udovičić vodoravno prate tok rijeke Cetine, Ovrlja i Ruda orijentirani su prema svojim istoimenim pritocima, a jedino se Korita, relikt nekadašnjeg života na Kamešnici, položajem izdvajaju kao kršovito mjesto u njedrima velike planine.

Kao "otok", općina je zaokružena prirodnim zemljopisnim barijerama: vodama Cetine, Rude i Kosinca s jedne te kršovitim podima Kamešnice s druge strane. Otok baš kao i Sinj ima tip hladne submediteranske klime. Zime su oštre i s obilnim padalinama,a ljeta žarka, odnosno sušna.

Stanovništvo

Popis 2011. 

Prema popisu stanovništva iz 2011. godine, Općina Otok ima 5.474 stanovnika. Većina stanovništva su Hrvati s 99,62%, a po vjerskom opredjeljenu većinu od 99,31% čine pripadnici katoličke vjere.

Popis 2001. 
Općina Otok jedina je od šest jedinica lokalne samouprave proizašlih iz bivše općine Sinj koja prema popisu stanovništva iz 2001. godine bilježi rast stalnoga stanovništva u odnosu na desetljeće ranije. Tako je na području šest naselja u sastavu Općine Otok (Gala, Korita, Otok, Ovrlja, Ruda i Udovičići) u travnju 2001. obitavalo 5.782 stalnih stanovnika, dok je u popisu 1991. zabilježeno njih 5.428. Posebno je značajno to da uzrok porastu stanovništva nije u doseljenju novih stanovnika, nego većem broju rođenih od umrlih, čime se Općina Otok svrstava u red onih malobrojnih općina ili gradova u Hrvatskoj s prirodnim prirastom.

Prema Državnom zavodu za statistiku, u Općini je Otok 1991. godine živjelo 6574 žitelja (69,2 st/km2): u Otoku 3431, Rudi 1368, Gali 1087, Udovičićima 462, Ovrlji 222 i Koritima 4 stanovnika. Hrvatima se izjasnilo preko 98%, Srbima 0,07%, a pod "ostale" se svrstalo 1,32%.
(Napomena: U ovom drugom dijelu teksta "žitelji" su ukupno popisani broj stanovnika, a ne stalni stanovnici, što je bitna razlika).

Od ukupno 39 općina, koliko ih Splitsko-dalmatinska županija trenutno broji, treća je po broju stanovnika, odmah iza općina Podstrana i Dugi Rat, a zanimljivo je i to da Općina Otok ima veći broj stanovnika i od čak 6 od 16 gradova Splitsko-dalmatinske županije.

Povijest 
Prvi tragovi života na području današnje općine Otok sežu u daleku prošlost, u prapovijesno doba (srednje brončano doba), oko 1500. godine prije Krista.

Gospodarstvo
 HE "Orlovac" u Rudi
 Ribogojilište Ruda

Znamenitosti 

Svaki zavičaj nudi svoja reprezentativna mjesta življenja koja se mogu svrstati pod rubriku "zanimljivosti". Općina Otok u Cetinskoj krajini vidi svoje zanimljivosti prvenstveno u gradinama, gomilama, stećcima, grobljima, kapelama, crkvama, marginalnim i razrušenim utvrdama, starim kamenim kućama, potleušicama, stajama i mlinicama, kilometarskom suhozidu te, konačno, u živopisnoj rijeci Cetini s mnoštvom izvora, bunara i riječnih otoka. Ta "baština" traje tijekom cijele povijesti Cetinjana i njihova zavičaja.

 crkva sv. Luke u Otoku 
 crkva Bezgrješnog Začeća BDM u Otoku 
 Župna crkva Svih Svetih u Gali(župa Gala-Gljev) 
 crkva sv. Martina u Rudi 
 crkva sv. Roka u Udovičićima 
 otok Gacko na Cetini
 otok Dugiš na Cetini 
 otok Čanj na Cetini
 mirine u Otoku
 grebčine u Udovičićima
 Bilokapića gradina u Udovičićima
 Roknjača u Otoku
 Krenica u Gali
 Kosinac u Gali (vodoopskrbni sustav)

Poznate osobe 
Jozo Bašić, akademski kipar
Andrija Bilokapić, franjevac i aktivist
Šimun Bilokapić, franjevac, profesor i znanstvenik
Jure Bitunjac, političar
Ivan Bošković, profesor i znanstvenik
Stipe Botica, profesor i znanstvenik
Ivan Botica, profesor i znanstvenik
Luka Brčić, političar
Luka Erceg, hrvatski branitelj
Ivan Grgat, akademski slikar
Ivan Grgat, košarkaš
Stipica Grgat, franjevac, glazbenik
Ivo Jagnjić, pjevač grupe Dalmatino
Dragutin Kamber, dijecezanski svećenik i hrv. pisac
Ivan Katić, dijecezanski svećenik i karizmatik
Zorica Kondža, estradna umjetnica
Miro Laco, vojnik i političar
Katarina Maglica, dominikanka
Dušan Moro, franjevac, profesor i znanstvenik
Mišo Munivrana, političar i diplomat
Mirko Norac, general-bojnik HV-a
Nenad Mikulić, akademski slikar
Ivan Pavić, profesor i znanstvenik
Stjepan Pupić Bakrač, franjevac, profesor i znanstvenik
Ante Samardžić, bojnik HV-a i znanstvenik
Stipan Tadić, znanstvenik
Ante Nadomir Tadić Šutra, hrvatski pjesnik
Mirta Škopljanac Mačina, časna sestra i glazbenik
Luka Tomašević, franjevac, profesor i znanstvenik
Dušan Viro, političar
Branimir Vugdelija, glazbenik
Marijan Vugdelija, franjevac, profesor i znanstvenik

Obrazovanje 
Osnovna škola Ivana Mažuranić Gala
Osnovna škola "Kamešnica"
Područna škola Ruda
Područna škola Udovičići
Glazbena škola "Jakov Gotovac" Sinj, Područna škola "fra Anđelko Milanović-Litre" Otok

Kultura 
 KUD "Kamešnica" Otok
 KUD "Krenica" Gala
 "Otočke mačkare" - maškare po selima i zaseocima općine Otok s višestoljetnom tradicijom

Šport i rekreacija 
 Boćarski klub Otok
 NK OSK Otok
 MNK Torcida Otok
 Rukometni klub "Cetina"
 Hrvatsko planinarsko društvo "Kamešnica" Otok
 Lovačka udruga "Jarebica"
 Športsko-ribolovno društvo "Didovina" Otok

Izvori

Vanjske poveznice 
 Župa sv. Luke Evanđelista u Otoku 
 Službena stranica općine Otok
 Glas Zagore 
 Glasnik Sinja i cetinskog kraja 

 Općine u Splitsko-dalmatinskoj županiji
Sinj